google/wiki40b huggingface dataset:
Hemipeenis

Hemipeenis (inglise keeles hemipenis) soomuseliste seltsi isasloomade üksik ja või paarissuguti, ka kopulatsioonielund, mis kopulatsioonil, läbi kloaagi nende kehast välja sopistub. Hemipeenisele omistatakse oluline bioloogline roll soomuseliste seksuaalsel käitumisel (nende kaudu ei väljutata uriini) nagu territooriumi märgistamine, paaritumisrituaalid jt. Sigimisel sisestavad isased korraga üksnes ühe hemipeenise emase hemikliitorisse.
Erinevatel liikidel on ka hemipeenise kuju ja suurus erinev. Enamik neist on hemipeenis varustatud ogade ja konksukestega, mille suurus on liigiti erinev, nii on Arizona perekonna liigi Arizona elegans isasloomadel hemipeenis (üks) osaliselt kaetud 0,5–1 mm suuruste punktikestega.  Mõnel liigil ja/või perekonnal, näiteks rästikutel on ka kummagi paarilise hemipeenise ots harunenud kaheks.
Isastel lõgismadudel on kaks kahe otsaga sugutit, mis kloaagist välja sopistununa sarnanevad keskaegse oganuiaga millel tahapoole suunatud konksud küljes. John Sparks arvab, et hemipeenise varustatus mitmesuguste ogade ja konksukestega takistab isasloomade paarissuguti enneaegset väljatulekut emaslooma kopulatsioonielundist. Sarnaselt garanteerivad näiteks konksude põhjustatud rebendid selle, et emasloom ei sooviks käimasoleval sigimisperioodil enamates kopulatsiooniaktides osaleda ja isaslooma seemnerakkudel on võimalus edasi kantud saada.

Mõlemasoolised maod

Mitme maoliigi, nagu Bothrops insularis, Pareas stanleyi ja Pseudoficimia frontalis emastel madudel on tuvastatud samuti toimiv hemipeenis.
Kike Elomaa

Kike Elomaa (õieti Ritva Tuulikki Elomaa; neiupõlvenimega Sainio; sündinud 16. juulil 1955 Lokalahtis) on Soome poliitik, laulja ja atleetvõimleja.
Ta kuulub Põlissoomlaste parteisse. 2011. aasta Soome parlamendivalimistel sai ta kokku 13 121 häält Päris-Soome valimisringkonnas .
1981. aastal võitis ta võistluse Ms. Olympia ja tuli Euroopa meistriks atleetvõimlemises.
Hariduselt on ta röntgenoskoopiale spetsialiseerunud õde.
Džomolungma

Mäe nimed

Mäe nimekujud on nepali keeles सगरमाथा (Sagarmāthā), एभेरेस्ट (Ebheresṭ) ja झोमोलुंग्मा (Jhomoluńgmā); tiibeti keeles ཇོ་མོ་གླང་མ (Qomolangma), ཇོ་མོ་གླང་མའི་རི་བ (Qomolangmai Ri(wa)), ཇོ་མོ་ལུང་མ (Qomolungma), ཇོ་མོ་བླུ (Qomolu), ཇོ་མོ་གངས་དཀར (Qomoganggar) ja ཇོ་མོ་གངས་ཅན་རི (Qomogangjain Ri); hiina keeles 珠穆朗玛峰 (Zhumulangma Feng).    
Mäe ingliskeelne nimi Mount Everest on pandud Andrew Waugh' poolt waleslase George Everesti (1790–1877) auks, kes oli India maamõõduameti juht aastail 1823–1843.
Euroopa keeltes kasutatakse nimekuju Džomolungma lisaks eesti keelele veel leedu (Džomolungma), ungari (Csomolungma), ukraina (Джомолунгма) ja vene keeles (Джомолунгма).

Alpinistid, kes tõusnud Džomolungma ja K2 tippu

2017. aasta detsembri seisuga oli Džomolungma tippu tõusnud 4833 alpinisti esmakordselt. Neid alpiniste, kes on aga tõunud maailma kahe kõrgema mäe (Džomolungma ja K2) tippu, on vaid umbes 200 inimest (2018. aasta juuli seisuga). Nende seas Eesti alpinist Andras Kaasik (2018).
Esimene, kes käis mõlemas tipus, oli Reinhold Messner (Everest, 1978; K2, 1979). Järgmisel aastal sai sellega hakkama jaapanlane Tsuneo Shigehiro (1980) ning 1983. aastal lisandusid nimekirja ameeriklane Louis Reichardt ja kolm jaapanlast. 9. alpinistina tõusis mõlema mäe tippu poolatar Wanda Rutkiewicz (1986). 2010. aasta mai seisuga oli prestiižses nimekirjas 148 mägironijat.
Silkroad Online

Sisu

Mängus saab valida kahe rassi vahel: hiina ja euroopa. Tulemas on ka islami rass. Kõigil rassidel on oma plussid ja miinused. Lisaks on igal rassil ka oma erilised alamklassid nagu vibulaskja, ambur, võlur, vaimulik jne. Mäng toimub "kolmikkonfliktisüsteemi" alusel, mis tähendab, et mängijad saavad valida kolme ameti vahel: kaupmees (merchant), röövel (thief) ja jahtija (hunter). Kaupmehe ülesandeks on toimetada kaup ühest linnast teise, või boonusajal teatud kohtadesse erinevates paikades, mis asuvad linnast eemal. Kui kaupmehe level on suurem kui 40, saavad röövlid (mis tahes leveliga röövel on) teda rünnata ja kauba kokku korjata ning see röövlite linna toimetada ja selle eest punkte ja raha saada. Jahtija ülesandeks on kaupmeest sellel teekonnal kaitsta ja röövleid tappa. Eduka töö eest saavad nii kaupmees kui ka jahtija punkte. Loomulikult on võimalik kaubelda ja võidelda teiste mängijatega nii tavalises võitluses kui ka näiteks gildisõdades. Kogemuspunkte (experience points) ja oskuspunkte (skill points) saab mängija erinevaid koletisi tappes. Mida suurem level on koletis võrreldes sinu leveliga, seda rohkem kogemus- ja oskuspunkte mängija saab. Kogemuspunktidega saab mängija suurema leveli, oskuspunktide eest saab aga mängija erinevaid võitlus- ja muud võtteid osta.
Mäng on küll tasuta, kuid on ka võimalik osta endale raha eest siidi (silk), mida saab erinevate boonusesemete ja -loomade vastu vahetada.

Kust saada?

Kuna tegu on tasuta mänguga, on seda võimalik alla laadida mängu kodulehelt. Selleks peab end enne kodulehel registreerima. Registreerimise nimi ei saa sinu tegelase nimeks, tegelase ja tema nime saad mängu sisse logides ise luua. Registreerimise nime ja parooli läheb vaja ainult mängu sisselogimiseks.
Astigmatism

Astigmatism on silma sarvkesta või läätse kuju muutus, mille tõttu valgus murdub silma läbides normaalsest erinevalt ning pilt on moonutatud. Astigmaatilise silma puhul on kujutised udused, nende ümber on varjud ning kujutis jääb fookusest välja olenemata sellest, kas seda liigutatakse kaugemale või lähemale.
Infovabadus

Infovabadus on igaühe õigus ilma takistusteta vastu võtta, töödelda ning edastada üldiseks kasutuseks mõeldud informatsiooni. Tegu on rahvusvahelise kompleksse õiguspõhimõttega, mis infoühiskonnas väljendub avaliku teabe ligipääsetavuses, tsensuuri puudumises, sõna- ja väljendusvabaduses, piirangutes jälitustegevusele ning eraelu puutumatuse kaitses.
Eesti põhiseaduses väljendab infovabaduse põhimõtteid vahetult 44. paragrahv, konkreetsema raamistiku annab infovabadusele Avaliku teabe seadus.
Infovabadusega seostuvad küsimused intellektuaalomandi õigusest, patentidest ja andmekaitsest, eriti oluline on infovabadus Interneti ja digitehnoloogia kontekstis. Infovabaduse reguleerimise eest on võidelnud 1990ndate lõpust alates Eesti Ajalehtede Liit. "Meie reliikvia on infovabadus" oli Eesti ACTA-protestide üheks lipukirjaks.
Karl Eduard Söödi lasteluule aastaauhind

Karl Eduard Söödi lasteluule aastaauhind on aastast 1988 igal aastal välja antav kirjandusauhind luuletajale ja illustraatorile. Auhinda annavad välja Luunja vallavalitsus ja Luunja Keskkool. Preemia idee autorid on Helju Hallap ja Toivo Ärtis.
Taivo Uffert

Taivo Uffert (27. august 1937 Tartu – 19. aprill 2019) oli eesti tööstusjuht, füüsik ja pedagoog.
Ta sündis aastal 1937 Tartus. Ta lõpetas aastal 1956 Tartu Ehitustehnikumi. Aastal 1962 lõpetas ta Tartu Riikliku Ülikooli füüsika-matemaatikateaduskonna füüsikuna.
Ta töötas aastatel 1963–1986 H. Pöögelmanni nimelises Elektrotehnika Tehases, seejuures aastatel 1974–1977 peainsenerina ja aastatel 1977–1986 direktorina. Seejärel töötas ta kalurikolhoosis "Lääne Kalur". Hiljem on ta töötanud Pelgulinna Gümnaasiumis õpetajana.

Isiklikku

Ta oli abielus ja kahe poja isa.
Marseljeesist internatsionaalini

"Marseljeesist internatsionaalini" (alapealkirjaga: kaasaeglaste mälestusi poliitilis-ühiskondliku ja seltskondliku elu alalt Prantsuse revolutsioonist tänini) on aastatel 1937–1940 Eestis ilmunud raamatusari, mida andis välja kirjastusühing Loodus.
Semjon Uhke

Semjon Uhke (ees- ja isanimi Semjon Ivanovitš; venekeelsed nimekujud Семён Иванович Гордый, Симеон Иоаннович Гордый; 7. september 1316 – 27. aprill 1353) oli aastatel 1340–1353 Moskva ja Vladimir-Suzdali suurvürst, aastatel 1346–1353 ühtlasi Novgorodi vürst.
Semjon oli suurvürst Ivan I poeg. Ta oli esimene Moskva valitseja, kes hakkas ennast nimetama kogu Venemaa suurvürstiks.
Gasherbrum IV

Asukoht ja kõrgus

Mägi asub Gilgit-Baltistanis Pakistanis. Gasherbrum II-st jääb see 4,3 km lääneloodesse.
Mäe kõrgus on 7932 m ja see on maailmas kõrguselt 17. mäetipp.

Esmatõusud

Esmatõusu mäele tegid 6. augustil 1958 Itaalia ekspeditsiooni liikmed Walter Bonatti ja Carlo Mauri, kes tõusid tippu mäe põhjapoolsest küljest.
Mäe lääneküljelt tegi esmatõusu 1985. aastal Poola alpinist Wojciech Kurtyka.
Tartu Agenda 21

Tartu Agenda 21 on Tartu jätkusuutliku arengu edendamise strateegia ja tegevuskava, mis on koostatud kui üks Kohalik Agenda 21.
Agenda tegemist alustati 1994. Agenda koostamist korraldas ja rahastas Tartu Linnavalitsuse Linnaplaneerimise osakond ja agenda sai valmis 1999.
Agenda toimetuskolleegiumisse kuulusid Toomas Frey (kolleegiumi esimees), Aleksander Maasik, Ülo Mander, Uku Alakivi.
Isaac Bashevis Singer

Isaac Bashevis Singer (jidiši keeles יצחק באַשעװיס זינגער‎; 21. november 1902 – 24. juuli 1991) oli Poola juudi päritolu jidišikeelne ameerika kirjanik. Tema isa oli hassiidi rabi ja ema oli Biłgoraj rabi tütar. 1921. aastal asus Isaac Bashevis Singer õppima Varssavis rabiseminaris, kuid jättis selle varsti pooleli. Alates 1923. aastast töötas ta ajakirja Literarische Bleter korrektorina. 1935. aastal asus ta elama Ameerika Ühendriikidesse, kus ta töötas jidišikeelse ajalehe Forverts ajakirjaniku ja toimetajana. 1978. aastal sai ta Nobeli kirjandusauhinna.

Isiklikku

Tema vend Israel Joshua Singer (1893–1944) ja õde Esther Kreitman (1891–1954) olid samuti kirjanikud.
Anton Tšuikov

Anton Tšuikov (ukraina keeles Антон Андрійович Чуйков; sündinud 15. juunil 1992 Maardus) on Ukraina jalgpallur, keskkaitsja.
Oma profikarjääri alustas ta 2010. aastal klubis FC Levadia II. 2013. aastast mängis ta klubis FC Infonet Tallinn. Viimati kuulus ta Maardu Linnameeskonna koosseisu.
Ta on kahel korral esindanud Ukrainat alla 16-aastaste koondises.
Johannes (eesnimi)

Johannes on mehenimi. Nime on pandud ka eestlastele.
Johannes on ladina variant nimest, mis kreeka keeles on Ιωάννης (Ioannes), mis omakorda tuleneb heebrea nimest Yochanan*, tähendades "Jahve on armuline". Yohanan, Yochanan ja Johanan on levinuimad transliteratsioonid ladina tähestikku heebrea nimest יוֹחָנָן. Saksa levinumad nimevariandid on Johann, Hans (hellitusnimena Hänschen või Hänsel, vendade Grimmide muinasjutust "Hansel und Gretel" tuntud kui Hansel), Hannes, Jens (taani), Jan (hollandi), inglise nimevariandid on Johanan, John, Johnny, Jonny; prantsuse – Jean, hispaania – Juan; portugali – João, katalaani – Joan, vene – Иван (Ivan), leedu – Jonas, islandi – Jón, rumeenia – Ion, itaalia – Giovanni, indoneesia – Yohanes, etioopia – Yohannes. Iiri või šoti gaeli vasteks on Eoghan või Eóin, ueilsi – Ieuan või Ifan, inglispäraselt Evan. Eesti Juhan, Jaan, Jaanus, Joonas, Hannes, Juss ja Juku ning soome Juhani, Juha, Juhana, Juho, Jukka, Jussi, Janne, Hannes, Hannu, Iivana on kõik sama päritolu.
GPS-i gravimeetriline geoidi mudel

GPS-i gravimeetriline geoidi mudel (lühend: GGG-mudel) on geoidi kohta tehtud digitaalne mudel.
Esimene Eesti ala kohta tehtud GGG-mudel valmis Martin Vermeeri juhtimisel 1994. aastal.
Tõnu Alveus

Tõnu Alveus (sündinud 8. märtsil 1956) on eesti filminäitleja. Ta on mänginud Lesta rolli filmides "Kevade" ja "Sügis".
Teda taheti ka filmi "Suvi" sama rolli mängima, kuid ta viibis sel ajal sundajateenistuses Nõukogude armees ja filmis osalemine osutus seetõttu võimatuks.
Tõnu Alveus on töötanud taksojuhina, Eesti Televisiooni operaatorina, autojuhina ning kiirabiautojuhi ja parameedikuna.
Tamāra Vilerte

Tamāra Vilerte (sündinud 5. märtsil 1954 Omskis) on läti maletaja, naiste suurmeister (2008).
Vilerte sai 1972. aastal NSV Liidu noorte meistrivõistlustel 3. koha. 1973. aastal jagas ta Läti naiste meistrivõistlustel 1.–2. kohta. 
2008. aastal tuli ta Bad Zwischenahnis veteranide naiste maailmameistriks ja Davoses veteranide naiste Euroopa meistriks males.
Vilerte on lõpetanud Daugavpilsi Pedagoogilise Instituudi. Ta töötab maletreenerina Kuldīgas.
Hillar Kaal

Hillar-Kalev Kaal (15. august 1930 Tallinn – 8. august 1983 Tallinn) oli eesti alpinist.

Elukäik

Ta on lõpetanud Tallinna Ehitustehnikumi. Hiljem asus ta õppima Tallinna Polütehnilisse Instituuti ja lõpetas selle 1965. aastal tööstus- ja tsiviilehituse erialal.
Ta on töötanud projekteerimisinstituudis Eesti Projekt.

Mägironimine

Mägimatkamise ja alpinismiga hakkas tegelema 1950. aastate teisel poolel Peeter Varepi õhutusel.
1957. aastal saavutas ta Oliņkalnsis Lätis Balti liiduvabariikide kaljuronimise meistrivõistlustel esikoha.
1958. aastal juhtis  ta Kaukasuses Eesti mägironijate gruppi Elbruse tippu (5642 m).
1960. aastal võttis ta osa ekspeditsioonist Pamiiris Taga-Alai ahelikus. 30. juulil esmavallutati tema juhtimisel 6211 meetri kõrgune seni veel vallutamata mäetipp. Tipp nimetati Estonia mäetipuks. See oli eestlaste esimene tõus üle 6000 m kõrguse mäe tippu.

Isiklikku

Tema abikaasa oli ooperilaulja Anu Kaal, kes harrastas ka mägironimist (üritas 1958. aastal Elbruse tippu ronida).
Decaturi maakond (Georgia)

Ajalugu

Maakond moodustati 1823. aastal.
Jules-Alexis Muenier

Jules-Alexis Muenier (29. november 1863 – 17. detsember 1942) oli prantsuse maalikunstnik.
Ta sündis Versoulis. Muenier sai kunstihariduse Beaux-Art Academies Pariisis. Muenier õppis Jean-Léon Gérôme käe all. Ta oli lähedastes sõprussuhetes realisti Pascal-Adolphe-Jean Dagnan-Bouveret'ga. Muenier elas suurema osa oma elust Vesouli ümbruses. Suuremal osal oma töödes kujutas ta Coulevoni külaelanikke oma igapäevastes tegevustes. Vahel kasutas ta külaelanike tegevuste jäädvustamiseks fotoaparatuuri. Julies Muenier võttis täielikult omaks naturalismi.
Kohe kui fotograafia leiutati, võeti see järk järgult kunstnike poolt kasutusse, kuid juba 19. sajandi teisel poolel tekkis debatt fotograafia kasutamise üle kunstis. 19. sajandi lõpuks oli Muenier kogenud fotograaf.
Owanka

Owanka on asula USA Lõuna-Dakota osariigi Penningtoni maakonnas.
Owanka asutati 1880. aastal. 1907. aastal rajati läbi asula raudtee, mis lahendas asulas veeprobleemi. Hilisemal ajal loodi Owankas palju ettevõtteid: pank, kaks hotelli, pood, kaks kohvikut, sepikoda ja metsamaterjaliladu.
Kuni 1942. aastani töötas asulas keskkool ja kuni 1964. aastani algkool.
Punased kasarmud

Elumajad Peeter Suure sadama sõjaväelaste-üleajateenijate majutamiseks Karjamaa asumis Põhja-Tallinnas.

Nimi

Kuna hoonete ehitusmaterjalina on kasutatud punast tellist ja neis majutati algselt sõjaväelasi, siis hakkas rahvasuu neid maju nimetama Punasteks kasarmuteks.

Ajalugu

Majad ehitati 1914. aastal arhitekt Aleksandr Jaroni projekti järgi.
Algselt kümnehooneliseks kavandatud asumist jõuti Esimese maailmasõja lõpuks valmis ehitada vaid kolm kolmekorruselist hoonet. Igal hoonel oli kolm trepikoda ning ajastule iseloomulikult olid neis ühetoalised korterid. Fassaadidel on kaks kesk- ja kaks külgrisaliiti, mida ilmestavad tagasihoidlike juugendelementidega kaunistatud pilastrid.
Ilja Kaganovitš

Ilja Kaganovitš (vene keeles Илья Залманович Каганович, Ilja Zalmanovitš Kaganovitš; 8. november 1921 Homiel – 28. detsember 2016 Bloomington, Indiana, Ameerika Ühendriigid) oli Eesti majandusteadlane.
Ta sündis aastal 1921 Homielis (Gomelis) apteekri pojana. Ta lõpetas aastal 1939 Gomeli 7. Keskkooli ja aastal 1951 Leningradi Riikliku Ülikooli. Aastast 1972 oli ta majandusdoktor, aastast 1978 professor.
Ta töötas aastast 1951 Eesti NSV TA Majanduse Instituudis: aastatel 1951–1958 oli ta nooremteadur, aastatel 1958–1963 vanemteadur. Aastatel 1963–1987 oli ta süsteemianalüüsi sektori juhataja ja aastatel 1987–1993 juhtivteadur.
Aastast 1993 elas ta USA-s.
Tal oli uurimusi majandusmatemaatilise modelleerimise ja süsteemianalüüsi alalt.
Pretendent

Pretendent (kitsamalt trooninõudleja) on isik, kes taotleb põhjendatult pääsu valitsejatroonile või muule kõrgele positsioonile või tiitlile, mille on parajasti hõivanud teine (tavaliselt tunnustatum) isik. Enamasti viitab see endisele monarhile (või tema järeltulija(te)le), kelle asemel valitseb rivaal, või kelle valitsetud territooriumil on monarhia kukutatud.
Ülekantud tähenduseks võidakse nimetada pretendendiks mis tahes tiitli nõudlejat või taotlejat, ka favoriiti, näiteks poliitikas või spordis jne.
Esplanaadi tänav

Esplanaadi tänav on tänav Pärnus.
Tänav saab alguse Aia tänavalt ja suundub esmalt lääne-edelasse ja siis loodesse, lõppedes Ringi tänavaga ristudes. Tänava pikkus on umbes 1,1 km.
Tänav sai nime 1923. Nõukogude ajal kandis tänav nime Komsomoli tänav.
Herluf Bidstrup

Herluf Bidstrup (10. september 1912 Berliin – 26. detsember 1988 Allerødi vald, Taani) oli Taani kunstnik ja karikaturist.
1930. aastatel sai ta viljakaks karikaturistiks. Ta oli omal ajal väga populaarne Saksa Demokraatlikus Vabariigis ja Nõukogude Liidus. Lisaks poliitilistele karikatuuridele leidis tema loomingus kajastamist inimese igapäevaelu ja inimlikud nõrkused, mis ilmusid naljapildisarjadena.
Bidstrup on tänapäeval läänes peaaegu unustatud.

Perekond ja kunstiharidus

Tema isa oli taanlane, kes elas Saksamaal, teenides elatist kunstnik-dekoraatorina. Bidstrupi ema oli sakslanna. 1917. aastal kolis Bidstrupide pere Taani.
Ta omandas aastail 1931–1935 kunstihariduse Kopenhaagenis asuvas Kuninglikus Taani Kunstiakadeemias.
Aleksander (Drabõnko)

Teenistus vaimulikuna

Ta oli varem Moskva Patriarhaadi Ukraina Õigeusu Kiriku Perejaslav-Hmelnitski ja Višneve metropoliit. 2015. aastal avaldas religioonisotsioloog Nikolai Mitrohhin artikli, milles väitis, et metropoliit Aleksander pidas end võimaliku autokefaalse Ukraina õigeusu kiriku idee pooldajaks.
Deniss Metsavas

Deniss Metsavas (sündinud 4. augustil 1980 Tallinnas) on endine Eesti kaitseväelane, kes mõisteti 11. veebruaril 2019. aastal süüdi riigireetmises.

Riigireetmine

Kaitsepolitsei vahistas Deniss Metsavase ja tema isa Pjotr Volini 2018. aasta 3. septembril. Neile esitatud kahtlustuse kohaselt edastasid mõlemad mehed Venemaa Föderatsiooni sõjaväeluurele GRU vähemalt viie aasta jooksul riigisaladusi ja rahvusvahelisi saladusi. Kaitseväe juhataja Riho Terrase sõnul on Eesti julgeolekut selle reetmise tulemusel oluliselt kahjustatud, kuna toimus nii riikliku kui ka rahvusvahelise teabe üleandmine Venemaa Föderatsioonile.
Major Deniss Metsavas töötas enne vahistamist Kaitseväe Peastaabis. Kinnipidamise päeval pidi Metsavas tööle asuma Kaitseliidus, mille liige ta oli 2015. aastast saadik.
11. veebruaril 2019. aastal mõisteti Deniss Metsavas Harju maakohtus süüdi riigireetmises. Kokkuleppemenetluses mõistis kohus Metsavasele karistuseks 15 aastat ja 6 kuud vangistust ning tema isale Pjotr Volinile 6 aastat vangistust. Metsavas ja Volin edastasid GRU-le Eesti riigisaladusi, salastatud välisteavet ja asutusesisest teavet. Metsavas pani riigivastased kuriteod toime enam kui kümne aasta jooksul. Volin andis "kullerina" infot üle ja tema tegevus kestis ligikaudu poole vähem.

Isiklikku

Deniss Metsavas kannab oma vana-vanemate perekonnanime Metsavas. Tema vanaisa Oktrev Volin (1927–1997), sündinud Metsavas, oli võtnud oma Vana-Antsla vallast pärit vana-vanaema Ann Wollini (1839–1918) perekonnanime. 
Metsavase vanaisa Oktrev Volin oli Punaarmee võitleja, kes kuulus 1944. aasta augustis Lõuna-Eestisse saabunud diversioonigrupi koosseisu ning osales Vassili Võrgu eelsalgas 1944. aastal Tallinna vallutamisel. Oktrev Volin töötas hiljem Võru 2. Keskkoolis sõjandusõpetajana. 
Deniss Metsavas ja tema isa Pjotr Volin omandasid Eesti kodakondsuse naturalisatsiooni korras 1990. aastatel, mis tähendab, et tema eesti päritolu vana-vanavanemad Peeter (1895–1942) ja Ida-Sofie Metsavas (1890–1942) lahkusid Eestist iseseisvuse algusaastail Eesti kodakondsust saamata.
Gul'ma

Gul'ma on küla Kõrgõzstanis, Džalalabati oblastis.
Küla absoluutne kõrgus on 758 m.
Viterbo

Ajalugu

Viterbo oli oluline etruskide keskus, mille roomlased vallutasid 4. sajandil eKr. 
1257–1281 toodi Viterbosse ajutiselt üle paavstitool.
Kõima karstiala

Kõima karstiala (ka: Kõima lookarstiala) on karstiala Pärnu maakonnas Lääneranna vallas Kõima asula lähedal.
Karstiala paikneb loopealsel, kus paljanduvad lubjakivid. Alal esineb mitmeid karstinähtuseid.
Emmaste

Nimi

Emmaste nime aluseks oli tõenäoliselt germaani mehenimi Emme(rich). Lauri Kettunen esitas vasteks sõna "emane", mitmuse omastav "emaste", aga see on arvatavasti rahvaetümoloogia.

Ajalugu

Seda kohanime esmamainiti 1564, kui nimetati talupoega Emeste Matt(hias). Emmaste mõis eraldati Suuremõisa mõisast 1796.
Mõisa maadele tekkis 1920. aastatel asundus, mis 1977 muudeti külaks. Samal aastal liideti Emmastega Viiterna. Mõisa hoonestusest on säilinud Emmaste mõisa magasiaida ja viinaköögi varemed.
Mõisa viinatööstuse ruumid soetas 1925. aastal Emmaste Piimaühing, kes rajas sinna Emmaste koorejaama. 1936. aastal soetati ka Agapää ja Jausa koorejaamad. Vahepeal kuulusid majandusühistusele ka Keina ja Männamaa koorjaamad.
Nõukogude okupatsiooni ajal paiknes asulas kolhoosi kanala.
Emmaste idaosa oli tuntud Nõmme nime all. Seda kohanime esmamainiti 1811, kui nimetati talupoega Nöme Michel. 1920-ndail ja 1930-ndail peeti Nõmmet omaette külaks. Muuhulgas asusid seal siis kõrts ja koolimaja.
Kuni 2017. aasta Eesti omavalitsuste haldusreformini oli küla Emmaste valla halduskeskus. Haldusreformiga liideti kõik Hiiumaa vallad ning uueks vallakeskuseks sai Kärdla.

Loodus

Loodusobjektidest asub külas Tärkma ohvritamm.
Jaakko Hintikka

Kaarlo Jaakko Juhani Hintikka (12. jaanuar 1929 Vantaa – 12. august 2015 Porvoo) oli soome loogik ja filosoof. Kaitses 1956 doktori väitekirja Helsingi Ülikooli juures (matemaatika alal). Uurinud peamiselt matemaatilist ja filosoofilist loogikat. Hintikka on eelkõige käsitlenud modaalse loogikaga seotud võimalike maailmade semantikat, episteemilist loogikat, induktiivset loogikat ja loogilisse keeleteooriasse kuuluvat mänguteoreetilist semantikat.
Ta töötas muu hulgas Stanfordi Ülikoolis ja Bostoni Ülikoolis.
Aavo Sarap

Aavo Sarap (sündinud 21. aprillil 1962 Tallinnas) on Eesti jalgpallitreener, kes töötas 1995. aastal Eesti koondise peatreenerina. Selles ametis oli tema eelkäijaks Roman Ubakivi ja mantlipärijaks Teitur Þórðarson.
Praegu töötab Soome klubi IF Gnistan juhendajana ning kommenteerib Eesti Televisioonis jalgpallikohtumisi. Varem on ta juhendanud ka JK Tallinna Kalevit ja Soome klubi Atlantis FC-d.
Lucius Aelius

Lucius Aelius (Imperator Caesar Divi Lucius Aelius Augustus; sünninimi Lucius Ceionius Commodus; 13. jaanuar 101 – 1. jaanuar 138) oli rooma poliitik.
Ta oleks pidanud pärast Hadrianuse surma saama Vana-Rooma keisriks, kuid ta jõudis enne seda surra loomulikku surma.
Maurice Leblanc

Elulugu

Maurice Leblanc sündis 1864. aastal Normandia ajaloolises pealinnas Rouen's Itaaliast sisserännanu perekonnas. Poisi ema Blance Brohy suri 1885. Hariduse omandas Maurice sünnilinnas Lycée Pierre Corneille's. Pärast kooli lõpetamist siirdus ta Pariisi, kus tegutses ajakirjanikuna. Enne Teist maailmasõda elas kirjanik Pariisi eeslinnas Passys suure aiaga ümbritsetud majas. Suvekuud veetis Leblanc Normandia rannikul Honfleuri sadamalinnas. Saksa okupatsiooni ajal põgeneti koos perekonnaga Lõuna-Prantsusmaale Hispaania piiri lähistele Perpignan' linna, kus Maurice Leblanc ka suri 76-aastaselt. Kirjaniku haud asub Montparnasse'i kalmistul.
Kalina mõis

Kalina mõis (saksa keeles Kallina) oli eramõis Jõhvi kihelkonnas Virumaal.
Mõis rajati 17. sajandil.
Austria roidputk

Austria roidputk (Pleurospermum austriacum) on sarikaliste sugukonda kuuluv taimeliik.
Ta on Eestis arvatud II kaitsekategooriasse (seisuga 2012).